Avuttomia naisia Tikkurilan ja Keravan asemalla vaaninut 16-vuotias nuorukainen ryösti uhrinsa väkivaltaisesti takaapäin hyökkäämällä. Iäkäs nainen oli halvaantua ryöstäjän potkuista. Tekijä kuitenkin vältti vankilan ja selvisi työelämään perehdyttämisellä.

Sijoituspaikastaan karkumatkalla ollut 16-vuotias nuorukainen valitsi uhreikseen avuttomia naisia.

Väkivaltaisimman ryöstön kohteeksi joutunut iäkäs uhri oli vähällä halvaantua.

Hovioikeus vahvisti kuitenkin käräjäoikeuden tuomion, jonka mukaan riittävä seuraamus väkivaltaisesta rikossarjasta oli vuoden mittainen nuorisorangaistus.

Tikkurilan asemalla iskenyt nuori ryöstäjä kertoi motiivikseen rahantarpeen elämiseen ja hauskanpitoon. PASI LIESIMAA

Helsingin hovioikeus on vahvistanut käräjäoikeuden päätöksen, jonka mukaan sijoituspaikastaan 16-vuotiaana karannut sarjaryöstäjä tuomitaan vankilan sijaista vuoden mittaiseen nuorisorangaistukseen. Rangaistus sisältää valvontaa, sosiaalista toimintakykyä edistäviä tehtäviä sekä työelämään ja työhön perehdyttämistä.

Tuomio tuli nuorena henkilönä tehdystä ryöstöstä, ryöstön yrityksestä, varkaudesta sekä kolmesta muusta rikoksesta.

Huusi turhaan apua

Karkumatkalla olleen nuorukaisen ensimmäiseksi uhriksi valikoitui 76-vuotias nainen, jonka kimppuun hän kävi Tikkurilan asemalaiturilla. Takaapäin hyökännyt nuorukainen riuhtaisi vanhuksen olkalaukun ja juoksi karkuun.

Samalla paikalla seuraavana päivänä tapahtuneella iskulla oli huomattavasti vakavammat seuraukset. Ryöstäjä lähestyi uhriaan jälleen takaapäin, mutta ei saanutkaan tältä laukkua. Riuhtaisu oli kuitenkin niin raju, että nainen kaatui laiturille. Hän ei kuitenkaan päästänyt irti käsilaukustaan, vaan piti siitä kiinni kaikin voimin ryöstäjän raahatessa häntä pitkin laituria.

Nainen huusi apua kovaan ääneen, mutta kukaan laiturilla junaa odottaneista ei tullut hänen avukseen.

Lopulta ryöstäjä huomasi yrityksen turhaksi ja potkaisi uhria päähän. Kun järjestyksenvalvojat saivat nuorukaisen kiinni, tämä tappeli vastaan niin rajusti, että hänet jouduttiin kaatamaan maahan ja raudoittamaan.

Kuin elokuvissa

Kolmas isku tapahtui noin kuukausi Tikkurilan tapahtumien jälkeen. Tällä kertaa nuorukainen löysi uhrinsa Keravan asemalta.

Iäkäs nainen oli tulossa polkupyörällä alikulkutunnelia pitkin, kun ryöstäjä pysäytti hänet vaatien rahaa. Kun nainen ilmoitti, ettei hänellä sitä ollut, ryöstäjä kaatoi hänet polkupyörineen betoniaitaa vasten. Nuorukainen potkaisi uhriaan ainakin kolmesti. Yksi potkuista osui naista kasvoihin, toinen kylkeen ja kolmas lonkkaan.

Oikeudessa todistanut silminnäkijä kertoi uhrin huutaneen tuskissaan " epäinhimillisen kovaäänisesti " . Hänen mukaansa tilanne vaikutti epätodelliselta, " sellaiselta, mitä vain elokuvissa tapahtuu " .

Lähellä halvaantua

Uhrille koitui väkivallasta vakavat vammat. Hänen lantionsa murtui useasta kohdasta ja hänet jouduttiin leikkaamaan. Lääkärin mukaan oli ollut vähällä, ettei nainen olisi halvaantunut. Uhri joutui pitkään kuntoutukseen. Hän joutui myös turvautumaan rollaattoriin päästäkseen liikkumaan.

Oikeus ei kuitenkaan pitänyt tekotapaa erityisen raakana ja julmana. Ja koska uhrin kuntoutumisen ennuste oli hyvä, tekoa ei oikeuden mukaan voinut pitää törkeänä ryöstönä.

Vaikka ryöstäjällä oli myös aiempaa, vakavaakin rikostaustaa, oikeus katsoi nuorisorangaistuksen ehdollista vankeustuomiota tehokkaammaksi seuraamukseksi. Tämän lisäksi nuorukainen tuomittiin maksamaan uhreilleen yhteensä yli 13 000 euron korvaukset.

Rikokset tapahtuivat lokakuussa 2016.